เอสเอ็มอีพรึ่บเงินค้ำประกันใกล้หมดแล้ว
บสย.โชว์ยอดค้ำสินเชื่อจาก 7 ธนาคาร เกือบ 8,000 ล้านบาท ระบุครบ 1 หมื่นล้าน จะปิดรับคำขอทันที
17 ส.ค. 2554

บสย.โชว์ยอดค้ำสินเชื่อจาก 7 ธนาคาร เกือบ 8,000 ล้านบาท ระบุครบ 1 หมื่นล้าน จะปิดรับคำขอทันที
นายอนุสรณ์ เอมกมล ผู้อำนวยการฝ่ายประชาสัมพันธ์ บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า วงเงินโครงการค้ำประกันกลุ่ม Portfolio Guarantee Scheme ที่มีอยู่ 1 หมื่นล้านบาท ที่ บสย.ให้บริการค้ำประกันให้กับลูกค้าของ 7 ธนาคาร ขณะนี้มีการใช้วงเงินค้ำประกันใกล้เต็มวงเงินแล้ว โดยมีลูกค้าเอสเอ็มอีใช้บริการไปแล้วทั้งสิ้น 7,847.86 ล้านบาท และอยู่ระหว่างการพิจารณาอีก 138.40 ล้านบาท เหลือวงเงินที่สามารถอนุมัติค้ำประกันได้อีกเพียง 2,013.74 ล้านบาทเท่านั้น
นายอนุสรณ์ กล่าวต่อว่า สำหรับวงเงินอนุมัติค้ำประกันที่เหลืออยู่ บสย.จะพิจารณาการค้ำประกันตามลำดับก่อนหลังที่ธนาคารแต่ละแห่งส่งคำขอให้ บสย.ค้ำประกัน และจะปิดรับพิจารณาคำขออนุมัติทันทีที่ครบวงเงิน 1 หมื่นล้านบาท ซึ่งในขณะนี้ได้แจ้งให้ธนาคารที่ร่วมโครงการได้ทราบวงเงินคงเหลือแล้ว สำหรับหมวดธุรกิจสูงสุด 3 ลำดับแรก ได้แก่ การบริการ การผลิตสินค้าและการค้าอื่นๆ และหมวดอาหารและเครื่องดื่ม